b'\n_START_ARTICLE_\nAnders Steensen Bille\n_START_SECTION_\nLiv og levnet\n_START_PARAGRAPH_\nHan var s\xc3\xb8nn av landsommer Steen Clausen Bille og hustru Kirsten Andersdatter Lindenov (d. 1596). I 1580 kom han i Sor\xc3\xb8 skole, hvoretter han fra 1599 la ut p\xc3\xa5 den obligatoriske dannelsesreise f\xc3\xb8rst til Heidelberg, deretter til Basel, Orleans og Wittenberg. I 1603 ble han hoffjunker og i 1606 fulgte han Christian IV til England og i 1607 riksr\xc3\xa5d Jacob Ulfeldt (1567\xe2\x80\x931630) p\xc3\xa5 hans sendelse til Nederlandene. _NEWLINE_I 1608 ble han rittmester over den sk\xc3\xa5nske fane av rostjenesten og deltok senere som oberst i Kalmarkrigen. I \xc3\xa5rene 1610\xe2\x80\x9329 var han lensmann p\xc3\xa5 Helsingborg \xe2\x80\x93 hvortil Christian IV hadde forvist Kirsten Munk \xe2\x80\x93 og i 1612\xe2\x80\x9333 ogs\xc3\xa5 p\xc3\xa5 Herrevad kloster. I desember 1619 ble han utnevnt til riksr\xc3\xa5d og ble samtidig sl\xc3\xa5tt til ridder. _NEWLINE_Heretter ble han benyttet i forskjellig verv: I 1619 deltok han ved grensem\xc3\xb8tet i Ulfsb\xc3\xa6k og ble senere samme \xc3\xa5r sendt til Skien for \xc3\xa5 holde norsk retterting. I 1624 og 1631 deltok han likeledes p\xc3\xa5 rettertingsreiser til Gulland (Gotland) og Bornholm. I mars 1625 fikk han den innflytelsesrike stilling som krigskommiss\xc3\xa6r i Sk\xc3\xa5ne. Anders Bille tilh\xc3\xb8rte den krets av riksr\xc3\xa5der som med tiden inntok en skeptisk holdning til Christian IV og som i 1628 tvang gjennom opprettelsen av kontrollorganet generalkrigszahlkommissariatet.\n_START_SECTION_\nRosendal\n_START_PARAGRAPH_\nP\xc3\xa5 godset Rosendal i Sk\xc3\xa5ne, som han hadde arvet etter faren, oppf\xc3\xb8rte han hovedg\xc3\xa5rden i 1615 og for\xc3\xb8ket omr\xc3\xa5det. Han var forlovet med Anne Ottesdatter Rosenkrantz (1593\xe2\x80\x931609), hvis navn lever videre i godset. Etter hennes d\xc3\xb8d levde han sammen med den uadelige Cathrine Henriksdatter med hvem han fikk flere barn, deriblant oberst og kommandant i K\xc3\xb8benhavn Steen Andersen Bille (1624\xe2\x80\x931698). _NEWLINE_Anders Bille beskrives b\xc3\xa5de som streng, rettferdig, en b\xc3\xb8ndenes mann som ogs\xc3\xa5 kunne v\xc3\xa6re grov mot sitt undergivne personale. Innen forholdet til Cathrine Henriksdatter skal han ha hatt utallige kj\xc3\xa6rlighetshistorier p\xc3\xa5 samvittigheten, hvorav noen av eventyrene ble forlagt til det s\xc3\xa5kalte Billehuset \xe2\x80\x93 en teglstensbygning p\xc3\xa5 Rosenholm fra 1400-tallet._NEWLINE_I 1622 hadde han som lensmann p\xc3\xa5 Helsingborg donert 1000 spesieriksdaler hvis rente \xc3\xa5rlig skulle deles mellom byens latinskole og hospital. Donasjonen har gitt avkastning helt opp i v\xc3\xa5r tid. _NEWLINE_Anders Bille d\xc3\xb8de omkring 1633, hvoretter hans bror riksr\xc3\xa5d Claus Steensen Bille til Vand\xc3\xa5s (d. 1647) arvet Rosendal.'